Ayteke ig awna gitkis neras hiyeg akiw.
Giwn:
— Nah kewa paha abukribe gidahankis madikte hiyeg amadgayavu inin.
Ku pahavwi wew nukakuh,
nah uguh gihiyekemni kahadbe in ka misakwa ke wotbe abet amisnavyebe akiw.
Ayge nikwe ik adahan ig hiyak ku pariye hiyakemniki inyewatnene.
Nikwe ig aymuhwa gimun Uhokri adahan avanenekwa.
Igkis farizewkis timapni hene ku samah ig awna inakni,
igkis awna git:
— Pisnewa ekkewne pimin.
Nikwe piwn he waditnevyenen.
Igme kaytwa giwnkis:
— Nuwnuh ka he waditnevyenenma.
Hiyawa nah ekkewne numinuh heneme nuwnuh ka waditnevyenenma.
Mmanawa nah hiyak ku pariyene nah.
Nah hiyak ku kitwiye nah.
Yis yivewkan nuhipetni ba nah kibeynewatma,
bawa yiswa yikehbetan akak yidahanwa yihiyekemni amadgaya inin.
Nahme ku avim inin nah ka hiyap hiyeg ba ignes kibeynevwiwatma.
Henneme wake nah gihivetnikisbe adahan ba ignes kibeynevwiwatma,
nah hiyavgikiskam wadit.
Mmanawa nah ka ikebdihenigkis akakma nuhiyekemninenwatma,
heneme nah payak gikak Niguh nawahkisten usuh gihivetnikis baki ignes kibeynevwiwatma.
Minikwak amekene Moís tamak amadga gikumadukan adahan ku piyana wawneve ku giwnkis tuguh hehpekuye,
nikwe ik adahan wixwiy iha inakni giwnkis.
Ay piyana gikebikis nawneve adahan ekkene ku pariyene nah,
nah gikak Niguh nawahkisten,
usuhnewa ay.
Nikwe ihpanabay wownuh!
Igkisme ayavgi:
— Kineyva pig?
Igme Kiyavwiye Jesus kaytwa giwnkis:
— Yis ka hiyakun ku pariyene nah.
Yis kawnata hiyakgi ku pariyene Niguh.
Wake yis hiyakbe ku pariyene nah,
yis hiyaknikam ku pariyene Niguh.
Inakni ig Kiyavwiye Jesus awna ku aysaw ig kannuhekne aynte ariku leglis,
kennesa ahumwa karukri akekri.
Heneme yumahte hiyeg gikamaxten mmanawa gihawkanavrik kote danuhte.
Ayteke ig Kiyavwiye Jesus awna gitkis akiw.
Giwn:
— Kennesa nutepkemnimet.
Avim ini yis ivegvanek heneme waditnevyenenek.
Avit yis utivun,
yis miyarapnek akak madikte yitaraksan.
Ku kitwiye nah,
yis ka hiya yisma danuh aterenek.
Igkis judeyenevwi giwewkistenkis timapni hene,
igkis awna:
— Mmahki ig awna inakni?
Ba ig me umehwevyemet?
Igme awna gitkis:
— Yis amedgenene inin.
Nahme inuriktekne.
Yis yihiyekemni amadgaya inin.
Nahme nuhiyekemni ka henema.
Inneki keh nah awna ku yis miyarapnek akak madikte yitaraksan.
Mmanawa ku yis ka kamaxwa nuvitit,
yis miyarapnek akak madikte yitaraksan.
Igkisme awna git:
— Pariyenekap?
Igme kaytwa giwnkis:
— Mmah Ka ba yis hiyapkni ku samah nah akkaw yit pitatye?
Aysawnemenek nah akkamnih yit yitaraksanek.
Nah kadahan ka aynsima iwit adahan nah ekkene yit yitaraksan.
Kurime nah ka awna nuwnteknewatma.
Ku samah nah ay amadga inin,
nah awna ininewa iwit ku pariye nawahkisten giwn nutuh.
Ignewa awna iwit ku pariye inyewatnene iwit.
Igkisme ka pukuha ku ig awna inakni gimin gig Uhokri.
Ig Kiyavwiye Jesus hiyapni hene,
ig awna gitkis:
— Ku aysaw yis ikevunek inut aminat ah ayge nikwe yis hiyaknek ku pariyene nah ku pariye wageswe awayg amadgaya inin.
Avim ini yis hiyaknek ku nah ka keh ariknawnema nuwnteknewatma,
heneme nah kinetihwa yit ku kamin Niguh kannuhun.
Ig nawahkisten ig ay nukakuh.
Ig Niguh ka ikisun nah pahavonema mmanawa nah avanenekwa kehnenekwa gibetki.
Ig Kiyavwiye Jesus awna inakni hene,
ka aynsima hiyeg ihevye giwn.